Swaar vonnis gevra ná moord op bejaardePhumzile Mabope. Foto: Raaihil Sain/ANA WAARSKUWING: Die besonderhede in die berig is grafies van aard en kan sensitiewe lesers ontstel. Die verdediging van ŉ jong man wat as 17-jarige seun die 95-jarige Maria Vermaak verkrag en brutaal vermoor het, het Maandag in die hooggeregshof in Port Elizabeth gepleit vir genade wanneer hy gevonnis word. Phumzile Mabope (nou 19) is verlede maand skuldig bevind aan 12 aanklagte insluitend moord, verkragting, roof met verswarende omstandighede en huisbraak met die doel om te steel. Skokkende bewyse het tydens die verhoor aan die lig gekom oor Mabope wat Vermaak, ŉ bejaarde inwoner van Uitenhage, verkrag en vermoor het. Mabope het aan die hof gesê hy het na Vermaak se huis in Luytstraat gegaan om avokado’s van ŉ boom op die perseel te steel. Hy het erken hy het haar doodgemaak, maar skuld ontken op die aanklag van verkragting. Die bejaarde vrou is erg aangerand en die hof het bevind Mabope het wel die vrou verkrag voordat sy dood is, ten spyte van sy teenstrydige weergawe van die gebeure. Tussen November 2015 en Februarie 2017 het die tiener op ŉ misdaadtog gegaan en by minstens vier huise en ŉ sakeonderneming ingebreek. Jodene Coertzen, Mabope se regsverteenwoordiger, het Maandag tydens die voorvonnisverrigtinge aangevoer Mabope se grootwoordjare is ŉ hartseer storie en dat hy ŉ lewe van misdaad gevolg het in ŉ poging om te oorleef. Coertzen het gesê indien Mabope beter leiding van sy ouers ontvang het, sou hy dalk nie vandag gesit het waar hy is nie. Sy het toegegee dat direkte tronkstraf die enigste gepaste vonnis sal wees, maar het die hof versoek om hom ingevolge die Wet op Kindergeregtigheid te vonnis en hom ŉ vonnis van minder as 25 jaar op te lê. “ŉ Vonnis van 25 jaar is onregverdig. Só ŉ lang vonnis sal die beskuldigde faal en enige kans vir hom om gerehabiliteer te word wegneem,” het Coertzen gesê. Die staat het egter aangevoer dat Mabope se sosio-ekonomiese omstandighede nie sy dade bepaal het nie. Die staat het die hof daarop gewys dat die meeste van Mabope se slagoffers, wat meestal bejaarde inwoners was, weerloos was en erge trauma van die beproewinge oorgehou het. Die staat het aangevoer Vermaak was swak en Mabope het inbraak gemaak op haar reg tot veiligheid. Die staat het die hof verder daarop gewys dat Mabope ten tyde van die string huisbrake en die verkragting van en moord op Vermaak ŉ opgeskorte vonnis teen hom gehad het. “Die slagoffers van Uitenhage moes tot die gevolg kom dat die gemeenskap van Uitenhage nie veilig is nie.” Die staat het versoek dat die hof Mabope direkte tronkstraf vir al die klagtes teen hom oplê. Ingevolge die Wet op Kindergeregtigheid is die maksimumvonnis wat Mabope opgelê kan word 25 jaar. Regter Dayalin Chetty sal Donderdag die vonnisuitspraak lewer.